b'\n_START_ARTICLE_\nTerminolo\xc5\xa1ka baza\n_START_PARAGRAPH_\nTerminolo\xc5\xa1ka baza je baza podatkov, v katero se shranjujejo prevodi terminov. Baza je poleg pomnilnika prevodov klju\xc4\x8dni del prevajalskega namizja.\n_START_SECTION_\nUporabnost\n_START_PARAGRAPH_\nTerminolo\xc5\xa1ke baze so nepogre\xc5\xa1ljive pri prevajanju strokovnih in znanstvenih besedil, ki so polna ponavljajo\xc4\x8dih se terminov._NEWLINE_Vsa prevajalska namizja nudijo mo\xc5\xbenost avtomatskega iskanja izrazov v terminolo\xc5\xa1ki bazi, kar pomeni, da program v besedilu sam poi\xc5\xa1\xc4\x8de izraze, ki so vneseni v terminolo\xc5\xa1ko bazo, in ponudi ustreznico, ki jo lahko nato vstavimo v prevod. Ve\xc4\x8dina programov lahko besedilo tudi predprevede, kar pomeni, da izhodi\xc5\xa1\xc4\x8dne termine samodejno nadomesti s ciljnimi, ki jih ima shranjene v terminolo\xc5\xa1ki bazi. Ta funkcija lahko bistveno skraj\xc5\xa1a \xc4\x8das prevajanja pri terminolo\xc5\xa1ko bogatih besedilih._NEWLINE_Nekatere programe za upravljanje baz lahko uporabljamo samostojno, neodvisno od pomnilnika prevodov (npr. TRADOS MultiTerm), medtem ko so drugi nelo\xc4\x8dljiv del prevajalskega namizja._NEWLINE_Sodobni programi za vzdr\xc5\xbeevanje terminologije omogo\xc4\x8dajo preprosto in hitro zamenjavo izvirnega in ciljnega jezika, podpirajo navzrkri\xc5\xbene povezave in omogo\xc4\x8dajo megleno iskanje. _NEWLINE_Terminolo\xc5\xa1ke baze so, tako kot pomnilniki prevodov, ob nakupu prevajalskega namizja prazne. Prevajalec jih mora sam ustvariti ali pa uporabiti \xc5\xbee obstoje\xc4\x8de baze. Ker zna biti ustvarjanje baz zamudno, je veliko programov opremljenih s funkcijo za lu\xc5\xa1\xc4\x8denje terminologije.\n_START_SECTION_\nVnos v bazo\n_START_PARAGRAPH_\nOrodje za upravljanje terminologije mora uporabniku omogo\xc4\x8dati, da sam definira bazo glede na lastne potrebe. Ne glede na to, katera polja v bazo vklju\xc4\x8di, je posamezni vnos sestavljen iz glave vnosa, kamor se shranjujejo administrativni podatki (npr. datum vnosa, ime vna\xc5\xa1alca, podatki o prevajalskem projektu), indeksnih polj (npr. termin in njegovi prevodi v razli\xc4\x8dne jezike, sinonimi, kraj\xc5\xa1ave), besedilnih polj (npr. razlaga, primer, opomba) in atributnih polj.\n_START_SECTION_\nSlabosti\n_START_PARAGRAPH_\nProgrami za terminolo\xc5\xa1ke baze imajo te\xc5\xbeave pri prepoznavanju morfolo\xc5\xa1kih zna\xc4\x8dilnostih jezika. Pri morfolo\xc5\xa1ko bogatih jezikih, med katere sodi tudi sloven\xc5\xa1\xc4\x8dina, program pogostokrat ne prepozna termina, \xc4\x8de ni v imenovalniku._NEWLINE_Pri prevajanju v sloven\xc5\xa1\xc4\x8dino iz jezika, ki nima toliko sklanjatvenih pripon, program sicer prepozna izhodi\xc5\xa1\xc4\x8dni termin in ga nadomesti s slovenskim, vendar mora prevajalec zatem\xc2\xa0\xc2\xbbna roko\xc2\xab\xc2\xa0popraviti \xc5\xa1e sklon.'